
Anno MDCCCLVI cum ordo philosophorum Beroli- 
nensium amplissimus hanc proposuisset quaestionem, ut 
T. Lucretii Cari genus dicendi uersuumque faciendorum 
ars exponerentur et cum poetarum Latinorum et p riorum 
et aequalium et eorum qui Augusti aetate uixerunt con- 
suetudine compararentur, ego magno studio gaudioque 
nec infeliciter rem tractandam suscepi.* certo enim tem- 
pore iudices prudentissimi legitimo operam meam deco- 
rauere praemio. quo ego sum acrius accensus, ut rem 
semel incohatam perficerem et quam elegantissime possem 
perpolirem. itaque omissa in praesens priore parte quae- 
stionis — e qua quae digna memoria uidebantur huic fere 
leguntur inserta uolumini — totum me applicaui ad me- 
tra poetarum Latinorum cognoscenda, cui quidem studio 
iam multo ante plurimum temporis impenderam. etenim 
ab ineunte inde aetate magno poetarum Latinorum amore 
continebar, primo quidem ut imitando eos conarer expri- 
mere. mox ubi corroborauit aetas, quae prius sensu quo- 
dam quamquam non hebeti nec optuso incerto tamen et 
obnoxio arbitriis perceperam, ea iam temptaui explicando 
mihi disponere argumentisque et rationibus munire. 

Itaque cum ilia, quae uiri docti de metrica Latina 
commentati erant, diligenter tractaui, turn omnium stu- 
diosissime ipsos libros poeticos nec hercule semel singu- 
los perlegi, et iam quae aut priores inuenerant aut ipse 
mihi repperisse uideor hoc uolumine emittuntur. 

Sed primum omnium de eo paucis erit exponendum, 
quod minus fere Plauti Terentiique respexi placita me- 
trica. nec enim id ita uolui accipi, quasi ego horum aut 
numquam legissem aut numquam pertractassem carmina, 
sed enixius etiam rogo, nequis superbia factum iudieet, 
quod excludenda ferme haee censui a serie opens, a qua 
ego tantum absum, ut illos haud sane cognitione indignos 
existimem, primum ad ipsorum qualemcumque artem per- 
cipiendam, deinde ut appareat, quanto ab dactylicis inter- 
uallo superentur. sed uidebam etiam post clarissimas 
Friderici Ritschelii curas permulta in illis superesse du- 
bia, e quibus bona pars uereor ut umquam satis possit 
absolui, cetera certe non prius expedientur quam cunctos 
Plauti Terentiique libros habebimus eo instructos appa- 
ratu, quo nunc a Ritschelio editae nouem illius feruntur 
fabulae. quin ipsum Rischelium non semel uidimus post 
temporis interuallum haud ita magnum quae ipse protu- 
lisset improbare aut euertere. iam cum ego non sim tam 
contumax, ut tali uiro repugnem, neque autem tam ere* 
dulus, ut proprii oblitus iudicii cum eo diuerso tempore 
de eadem re statuam diuersa, ilia quam maxime deeli- 
nanda atque ambigenda esse censui. hoc tamen optima 
licebit asseuerari fide me haud mediocrem operam na- 
uasse scaenicorum arti prorsus insinuandae, quod spero 
me omnibus probaturum eo loci, ubi de Lucilii Varronis- 
que ac Phaedri iambis ac trochaeis Italicis incidet sermo. 
praeterea passim ad scaenicorum ueterum fragmenta emen- 
danda digredior. 

Sed horum, de quibus iam quaeritur, poetarum cum 
uiderem bina esse genera diuersa sane et arte et eruditione 
quamquam aliquanto minore quam vulgo putatur interse 
distantia interuallo, ego diu multumque meditatus, quo- 
nam aptissime illos nomine distinguerem, nihil tamen in- 

ueni melius breuiusque ad significandos eos, quam ut 
alteri classicorum christianorum alteri inderem uocabu- 
lum. nam nec temporibus ullo modo disiunguntur, quo- 
niam plurimum spatii hoc est ab initio ferme tertii usque 
ad finem sexti p. Chr. n. saeculi simul optinuere. etenim 
quod pestilentia, qua M. Aurelio regnante totus orbis et 
maxime omnium Italia uexatast, mox saeculi tertii bellis 
ciuilibus concussum dicunt imperium Romanum Gibbo et 
Niburius, incolis in barbariem lapsis cito artium flores 
ut perirent, haec opinio quamquam in uniuersum habet 
rectissime, . non tamen perinde ad metricam artem scho- 
lasque poetarum pertinet. — sed horum unumquemque 
cuinam parti uelim adscribi ut uideas, simul ne plus mi- 
nusue expectes eo, quod spondeam me praestiturum, dabo 
primum omnium in conspectum illos, de quibus aequata 
fere cura exponetur. erunt autem classicorum hi 
ex saeculo u. c. VI uel VII 

Ennius Lucilius Tullius Lucretius Varro Laeuius 
Catullus, 
ex octauo 

Cato Vergilius cum suis Horatius Tibullus cum 
Lygdamo et Sulpicia Propertius Ouidius cum suis 

Gratius Manilius Columella Lucanus Persius Se- 

• « 

neca Petronius. 

quibus fuere aetate aut pares aut proximi 

Calpurnius auctor panegyrici ad Pisonem incertus 
de Aetna Homerus Latinus is qui scripsit de Mae- 
cenatis obitu elegias. 
porro de saeculo VIIII extitere hi 

Valerius Statius Germanicus Silius Martialis Sul- 
picia Iuuenalis. 

qui posteriore aetate etiam classicis ut adnumerarentur 
fuere digni, hoc ferme temporum ordine se excipiunt 

Symposius Samraonicus Septimius Nemesianus lau- 
dator Herculis Palladius Claudianus Rutilius Me- 
robaudes. 

\ 

at christianorum de magna multitudine quos eligerem in- 
uenti ferme sunt illi 

Auianus Iuuencus Porfirius Auienus Ausonius Pru- 
dentius Paulinus Nolanus Sedulius Martianus Lu- 
xorius Arator Maximianus Priscianus Eugenius 
Toletanus. 

medium fere dignitate optinere uidentur Terentianus et 
Boethius quippe in plerisque rebus classicorum secuti ar- 
tern et tainen aliquando ab eis paullo longius recedentes. 

Sed erunt fortasse qui mirentur, qui sustinuerim chri- 
stianis inserere eos, quos partim non constet certo fuisse 
christianos, partim certo constet non fuisse. esse etiam 
in his colluuioni illi addictos religionum, quae passim per 
ultima imperii Romani tempora optinuit, qualemque fere 
Ausonius et Symmachus mox Merobaudes et Sidonius 
probauere. uerum, ut iam dixi, quas adhibui notas non 
posui ut fidem poetarum illorum discemerem sed ut ar- 
tem. erat mihi quippe persuasum partem causarum, qui- 
bus adducti ab saeeulo inde tertio auctores permulti nor- 
mam ab antiqua satis diuersam sunt secuti, repetendam 
esse inde, quod ab illo tempore ma£is magisque percre- 
buit religio Christiana, sed de hoc infra dicetur. mmc 
duo ista genera poetarum quomodo differant ut expla- 
nem, de uniuersa metricae antiquae ratione, qualis fuerit 
uetustissimis temporibus, qualis mox pristino statu in; 
uerso, paucis mihi erit disserendum. 

Antiquissimi Graecorum nulla dum extante erudi- 
tione grammatica metricaque cum tamen naturae lege ad 
poeticam rythmumque ferrentur, non alium sunt secuti in 
uersibus pangendis * ducem quam ingenitam indolem pro- 

priamque elegantiam. nec fefellit eos. nam his adiuti 
solis subsidiis ea sunt assecuti, quae, cum non possint 
doctrina aequari nedum superari, et Latini et ceteri dein- 
ceps populi admirantes pariter atque inuidentes omni tem- 
pore suspexerunt. neque erat, cur leges hexametri pen- 
tametrique mox iambi et reliquorum uersuum, quos Ar- 
chilochi et Hipponactes dein Aeolis et Doriis diuino in- 
uenere ingenio, a ludimagistris docendo exercendoque 
scholasticum in modum propagarentur. etenim illorum 
poetarum pleraque cum in scholis a pueris ediscerentur, 
cetera cantando publice recitandoque essent uulgo nota, 
facile eis qui animo deferrentur ad poeticam seruabatur 
norma carminis, cum praesertim Graecos eadem felicitate 
retinere et exomare repertas uersuum leges par esset, 
qua sunt usi in inueniendis isdem. 

Verum postquam apud illos sophistarum increbuerunt 
studia, et magis, ubi magnis nationibus subactis tot in 
linguam cultumque Graecorum cessere gentes barbarae 
simulque in Graeciam ipsam confluxere undique alieni- 
genae, haec omnia funditus esse immutata non est quod 
miremur, neque Phryges aut Paphlagones aut coluuiem 
illam nationum quam dixit Piso in annalibus Taciti [II, 55] 
aequales sibi Athenienses credibilest potuisse componere 
carmina Graeca non adiutos scholica emditione, cum 
ipsum sermonem Graecum a grammaticis potius et ma- 
gistris quam a parentibus haberent traditum. igitur ab 
Alexandri certe aetate hoc omnino optinuit, ut magistri, 
qui dictitarent pueris Homeri et Theognidis aliorumque 
carmina, simul et demonstrarent uersuum regulas eis, quae 
ad manum erant, exemplis, repetendas quidem illas exer- 
cendasque discipulis. — huic rei firmandae non quidem 
desunt certa testimonia. ueluti quod Heliodorus, priorem 
Traiano uixisse quern c.erto constat, scripsit enchiridium 

de metris, non minus illud hercule puerorum usui fuit 
destinatum quam ilia Dionysii Thracis capita, ubi de 
longis breuibusque et communibus agitur syllabis. sed 
fac nullam talium librorum ad nos peruenisse notitiam, 
non magis tamen res foret incerta. etenim ab Alexandri 
inde tempore poetae epici certe et didactici quantumuis 
aetatis aut terrarum interse disiuncti spatio cum in pau- 
cis rebus differant scilicet eis, quibus pars exempium an- 
tiquorum et iudicium magis suptile sequerentur remitten- 
tibus aliis de seueritate et suorum potius aequalium aures 
quam placita ueterum spectantibus , tantam in plerisque 
habent legum atque adeo licentiarum aequalitatem — de 
quo eximia laude Godofredus Hermannus ej Carolus Lehr- 
sius exposuerunt — , ut, nisi de mystica quadam et mi- 
raculosa traditione cogitare malis, non possis non cogitare 
de scholastica. neque enim aut ab materiae similitudine 
solum hoc repetes, nam id ne facias obstat poetarum La- 
tinorum in parili argumento diuersitas, aut dices tarn 
apertam tamque unicam fuisse uiam quam tenuerint ue- 
tustissimi, nemo ut posset cogitare de relinquenda ea nisi 
homo sanitatis omnis expers. quod contra a prima inde 
aetate informatos praeceptis seueris magistrorum et ae- 
quabili quodam legum metricarum concentu facile se ac- 
commodasse constantiae regularum non est mirum secun- 
dum illud Horatii 'quo semel estgimbuta recens seruabit 
odorem testa diu*, cum praesertim nullus omnium ab 
Apollonio usque ad Manethonem auctorum eo esset poe- 
tico spiritu aut ea altitudine ingenii, ut libera per ua- 
cuum potius ponere quam aliena premere ualeret uestigia. 
adde quod illam quam apud Romanos extitisse notumst 
grammatieorum poetarumque inuicem se iuuantium com- 
munionem etiam apud Graecos eorum, de quibus dicitur, 
temporum fuisse constat, iam inuenies , qui sit factum, 

ut sicut in ceteris partibus ita in uersuum arte elegan- 
tiam et aequalitatem et doctrinam pluris fecerint ilia, 
quae propriast principum poetarum, multiformi uarietate 
faeilique libertate. et est hoc omnino cuiusuis disciplinae 
scholicae, magis ut plerorumque hominum aequabilem me- 
diocritatem respiciat quam summorum ingeniorum singu- 
larem praestantiam, quibus nouae uiae recludiyitur hu- 
manae sollertiae et quibus interdum quae doctissimorum 
hominum suptili ratiocinatione et consensu unanimo fieri 
posse pernegatur ea re ipsa ipsoque aspectu praesentia 
extare comprobatur. 

Iam quaecumque modo exposui longe etiam magis 
ad Romanos quam ad Graecos poetas pertinent, itaque 
non intercedo quidem, uersus incomptos hoc est Satur- 
nios, quibus teste Marone Ausonii coloni festis diebus 
luserunt, quin ueteres Latini crassa Minerua nullaque 
extrinsecus adscita doctrina composuerint. sed neque 
Liuius Andronicus, qui primus metra Graecorum si non 
intulit certe comprobauit Latinis, nec qui huius pressere 
uestigia potuerunt uersus Graecorum aut percipere aut 
effingere sine scholica quadam eruditione et multo minus 
is qui ut ingenio fuit maximus ita haud scio an optime 
omnium et qui praegressi sunt eum et qui subsecuti me- 
ritus sit de arte Latina, Q. dico Ennium. et uero tra- 

0 

ditur Liuium Enniumque utraque lingua docuisse gram- 
maticam aut interpretantes Graecos aut siquid ipsi La- 
tine composuissent praelegentes. quin fuere, qui ad En- 
nium libros de litteris syllabisque item de metris refer- 
rent. in qua re quamquam acquiescendum existimo eo, 
quod Suetonius cum Cotta id negauit se habere recte, 
aliumque horum uolumiqum auctorem fuisse Ennium — 
qui enim iam licebit statuere certius, cum ne una qui- 
dem ex his libris supersit littera? — tamen per se di- 

uersa opinio haudqnaquam abhorret a probabilitate aut 
incongruast eis, quae a Festo aliisque traduntur de poe- 
tae Ennii studiis grammaticis. 

Mox Lucilii Attiique quantae fuerint in eadem re 
partes, nemini ignotum. iam hinc quantum ad uersus 
eorum redundant commodi, ne nunc quidem pridem in- 
genti lityerarum damno deperditis ipsorum carminibus 
perspi<5i non licet, sed* uiderit Attius. de Lucilio his 
libris exponetur. 

Iam in scholis, quas ab antiquissimis inde tempori- 
bus apud Romanos fuisse probabilest, non ullam metro- 
rum enarrationem fuisse non est quod miremur. quod 
contra plus quam uerisimilest illud quantitates certe syl- 
labarum et ueras pronuntiandi rationes in eis tradi soli- 
tas pueris. nam hoc nisi factum esset, qui potuerit us- 
que ad Liuii tempora syllabamm et ad radices uerborum 
et ad fiexiones pertinentium ea, quam uidemus, manere 
integritas, haud facile quisquam explicarit. nisi forte 
cum dicat Pompeius [p. 422 Lindem.] suo tempore ple- 
rumque male pronuntiando aut breues syllabas longo 
tractu sonare aut longas breuiore sono, statuemus huic 
uitio non fuisse obnoxios ueteres Latinos, et fugisse eos, 
quod cultissima Domitiani aetate factum, qua plerosque 
uerborum extremas syllabas non pertulisse, priorum dum • 
sono indulgerent, auctor est Fabius [XI, 3, 33]. 

Sed scholicam illam puerorum eruditionem, quam 
probabilest post Aelii Stilonis tempora magis magisque, 
ut asserit Suetonius, studio curaque artis increscente us- 
que ad sextum septimumque p. Chr. n. perdurasse sae- 
culum, sic describit Seneca epistularum 1. XIII [ep. 88], 
ut dicat esse grammatici syllabarum enarrationem et 
uerborum diligentiam et fabularum memoriam et uersuum 
legem ac modificationem. cui sunt simillima, quae scri- 

, bit Quintilianus 1. I [c. 8] de re eadem ‘in praelegendo 
grammaticus et ilia quidem minora praestare debebit, ut 
partes orationis reddi sibi soluto uersu desideret et pe- 
dum proprietates, quae adeo debent esse notae in car- 
minibus, ut etiam in oratoria compositione des^^ntur*. 
hanc autem ut ceteras eruditionis partes non ad abiectae 
fortunae pueros sed ad beatos et liberaliter educandos 
pertinuisse cum per se probabilest turn certum fit eis, 
quibus in nubibus Aristophaneis [639 — 654] illuditur 
Strepsiadae, et magis Ciceronis quodam [orat. 51, 173] 
diserto testimonio, cuius uerba sunt haec ‘in uers^ qui- 
dem theatra tota exclamant, si fuit una syllaba aut bre- 
uior aut longior. nec uero multitudo pedes nouit nec ul- 
los numeros tenet nec illud quod offendit, aut cur aut in 
quo offendat intellegit, et tamen omnium longitudinum et 
breuitatum in sonis sicut acutarum graviumque uocum 
iudicium ipsa natura in auribus nostris colloeauit'. 

Et istis quidem omnes pueri ingenui instruebantur 
rudimentis metricis, quod quomodo factum sit ilia, quae 
ad nos peruenerunt, encbiridia satis demonstrant, ut ta- 
men sit credibile saeculi a. u. c. septimi octauique et 
noni magistros tanto minus fuisse taedii plenos ac moro- 
sitatis, quanto fuenmt eis, quorum iam extant libri, in- 
geniosi magis et docti. suffieiebat autem haec doctrina 
utique eis, qui alieni a poetica et diuersis intenti curis 
animi tantum causa et ad oblectandum otium aliquando 
pangerent carmina, quos plurimos ex quolibet ordine 
fuisse apud Romanos comperimus. uerum illis, qui to- 
tos se tradebant Musis, non licuit -subsistere in ilia eru- 
ditione nQoncudevxinri , sed maiorem in dies peritiam artis 
et doctrinam sibi apparare eosdem uerum erat. quod 
haud facile poterant optinere, nisi similis studii homini- 
bus sese iungerent. hinc facta ilia, qualia fuerunt apud 

ueteres, poetarum et grammaticorum contubernia, hinc 
ortae, quas dicit Martialis [IV, 61, 3], scholae poetarum. 
et has quidem non tam litteratorum quam poetarum puta 
Catulli Horatii Ouidii aliorum testimoniis satis amplis 
edocemur fuisse tales, qualia ferine nunc plerisque in 
urbibus artificum habemus collegia, ut conuenirent ad- 
dicti poeticae certis diebus recitando communicandoque 
iudicium consortium experturi, simul uersus siqui ines- 
sent duri expolituri. ita et ei, cui bene res cessisset, 
gloriae abunde erat paratum, nam huius nomen mox ser- 
moni^us per to tam urbem differebatur, et sicui carmen 
auersis Musis esset eompositum, aliquantum detrahebatur 
pudoris. 

Sed efficacior longe ad artem dactylicam promouen- 
dam fuit ille quern modo dixi poetarum et grammatico- 
rum conuictus. hie qualis Laeuii Cinnaeque fuerit tem- 
pore, etsi constat' plerisque, tamen, quoniam insigniter 
facit ad rem meam, pauca de eo subiciam. itaque de 
Catone, quern tradit Suetonius uisum peridoneum aucto- 
rem ad poeticam tendentibus, hi uersus ferebantur. 

Cato grammaticus Latina Siren, 
qui solus legit ac facit poetas. 

Non minus nota res de Q. Caecilio, qui primus Ver- 
gilium et alios poetas nouos ex tempore coepit praele- 
gere, ut apparet Marsi uersiculo 

Epirota tenellorum nutricula uatum. 

Itaque cum Catone Cinnae ac Ticidae et Bibaculo, 
Vergilio cum Parthenio et Hygino intercessit familiari- 
tas, sicut postea Silio cum Comuto. quodsi de insequen- 
tibus saeculis minus constat, haudquaquam sequitur aliam 
atque antea optinuisse consuetudinem. 

Igitur quamquam a Laeuii inde tempore magis iam 
disiunctis poetica et grammatica non tamen hercule um- 

quam defuere qui utramque simul exercerent mobilitate in- 
genii et prout ducebat animus obsequentes — an credebant, 
quod minime absurdum, quo quis meliore et regularum 
metricarum et dicendi legum poteretur cognitione, eo fa- 
cilius posse quamtumuis remotas aut latentes patrii ser- 
monis elicere elegantias? quale sane haud minimum de- 
cus est poetae naui. nota res est de Varrone et Catone, 
mox eadem studiorum multiformitate et Valgius et Mes- 
salla et Asinius cum Melisso et Palaemone excelluere 
nec aliter ultimo imperii tempore Ausonius et Priscianus. 

Et hercule poetae cum classici turn christiani, ubi- 
cumque artis suae iniciunt mentionem , earn a magistris 
acceptam et scholicis legibus circumscriptam autumant 
nec licere ob regulae firmitatem certum pro singulis me- 
tris syllabarum temporumue excedi numerum. quod si 
tamen admittatur, fore id non licentiae sed uitii. hinc 
egregius quisque uersuum artifex ea afficitur laude, ut 
dicatur legum carminis gnarus, qui secus feeerit, rudis 
artis aut doctrinae expers uocitatur. exempla huic rei 
firmandae apposui. 

Igitur Horatius in melicis haec habet [IV, 6, 29] 

spiritum Phoebus milii Phoebus artem 
carminis nomenque dedit poetae. 

idem in epistula ad Pisones [259] 

Enni 

iq scaenam missos ciftn magno pondere uersus 
aut operae celeris nimium curaque carentis 
aut ignoratae premit artis crimine turpi. 

•et infra [382] 

qui nescit uersus tamen audet fingere?; 

sic Ouidius in epistulis ex Ponto [IV, 12, 5] 

lex pedis officio fortunaque nominis obstat, 
quaque meos adeas est uia nulla modos. 

Martialis in epigrammatis [IX, 11, 10] 

nomen nobile molle deiicatum 
uersu dicere non rudi uolebam. 
sed tu syllaba contnmax repugnas. 

porro ita Terentianus [2402] 

paenultimam sed pro breui trahit longam, 
nouitate ductus non ut inscius legis. 

Rutilius Namatianus [I, 419] 

optarem uerum complecti carmine nomen, 
sed quosdam refugit regula dura pedes. 

nec aliter -de eadem re Prudentius [peri steph. 4, 161] 

quattuor posthinc superest uirorum 
nomen extolli renuente metro, 
quos Saturninos memorat uocatos 
prisca uetustas. 
carminis leges amor aureorum 
nominum parui facit. 

ita Victor praefatione commentariorum in genesin [iuxta 
fin.] 

quodsi lege metri quicquam peccauerit ordo, 
hinc nullum fidei subeat mensura periclum. 

Corippus in distichis ad proceres Carthaginienses [27] 

forsitan et fracto ponetur syllaba uersu 
confiteor. Musast rustica namque mea. 

Itaque quam saepissime aut ipsis poetis aut numeris 
eorum additam legimus cultus doctrinaeque laudem, hanc 
uero satis constat non alio potius quam ad illam, de qua 
dixi, uersus legum peritiam pertinere. 

Iam haec eruditio scholiga quantum ualuerit ad ar- 
tem poetarum metricam et grammaticam siue constituen- 
dam siue immutandam, facile poterit intelligi. hac enim 
primum effectast aequalitds ilia obseruantiarum, quam et 
appetisse omnes uidemus pubescente arte et tueri eadem 
corroborata. — apparet autem quam bene concinnitatis 
studium et limae diligentia conuenerint ingeniis Roma- 
nis, quoniam eos ut in publica re ita in metrica plus 
seueritate institutorum et aequata inter omnes industria 

quam unius aut alterius hominis singulari praestantia et 
abnornii indole optinere ueruin erat. 

Sed non minus hercule quam ad stabiliendam ualuit 
ad inuertendam artem metrorum et dictionum gramma- 
ticorum auctoritas. ac priraum quidem certissimumst illud 
eis ipsis studiis, quae ab Hadriani et Aurelii tempore 
plurimum apud illos uiguerunt, nimirum restaurata ue- 
tustissimorum, quae per CC annos in contemptum abierat, 
memoria esse efFectam poeticae artis immutationem , qua 
plerosque iam in metris Laeuii et Varronis multiformem 
numerositatem, in dictionibus aut hos eosdem aut multo 
etiam uetustiores secutos esse libris primo et septimo 
demon strabitur. — hinc autem ortum plurimum differentiae 
eius, qua classici a christianis seiunguntur poetis. ad 
quam iam accingor enarrandam, ut tamen pauea de di- 
uersis metricorum sectis prius praemittantur. 

Duo fuere apud Romanos metricorum genera, tem- 
poribus quidem ilia non magis quam poetae, quos dixi, 
classici et christiani interse diremta, at ceteris rebus di- 
uersissima. 

E quibus alteri sane egregii arte et Alexandrinae 
doctrinae plenissimi, etsi lusibus quibusdam et praestigiis 
inutilibus, quibus litterati cum Graeci turn Latini, non- 
dum satis certis usi rationibus, operam nauarunt, et ipsos 
indulsisse probabilest. in quibus fuit utique epiploce, 
quam quibus nunc utimur doctores ad taedium usque in- 
commode simul et ridicule ingerunt. sed ueterum metri- 
cortim Latinorum opera exceptis fragmentis paucissimis 
casu seru^tis funditus periere, neque quae iam extant 
enchiridia tantum illorum doctrinae seruarunt, quantum 
Alexandrinae inest in Graecis. itaque quales fuerint isti, 
non nisi poetarum classicorum carminibus, qui sese ple- 
rumque praeceptis eorum accommodauerunt , poterit 

cognosci. et hocquidemacerbum. quamquam multo meliore 
fato accidit, quara si conuersa uice uatibus careremus, 
salui autem essent grammatici. sed illud, sicut factumst, 
euenisse damnum non poterit esse minim reputanti, qni 
' semati sunt libros metricos propter aequabilem quandam 
faciiitatem sermonis et rerum medioeritatem scholarum 
cito usu tritos fuisse ac propagates, neque aiiud hercule 
uoluere auctores, quos sua puerorum in commodum com- 
posuisse cum ultro appareat prudentibus turn eo maxime 
confirmatur, quod nonnulli etiam pedum enarrationem 
addidere libris, scilicet ediscendam tironibus, quodque 
Atilius et Terentianus cum Victorino et aliis in fine operis 
addiderunt enumerationem metrorum Horatianorum, prout 
singulis deinceps exhibentur canninibus. talis autem 
disciplina uix est dubium quin auctorem habuerit Caesium 
Bassum. namque certum mihi uidetur tractatus eius de 
metris et syllabis non quo nunc feruntur sed conuerso 
sese excepisse ordine et quae ad Horatium pertinent non 
in fine modo sed etiam post haec uerba ‘portio iambici, 
sequitur ithyphallicus’ esse lacunosa. 

Itaque, ut in uiam redearn, quae iam extant enchi- 
ridia metrica aut hormn simillima ubi semel optinuerunt, 
quo magis genus humanum conuulso orbe terrarum in 
barbariamst reuolutum , eo acceptiora fuisse et docturis 
et discentibus non mirabimur. nec vero doctis, quos ul- 
tima imperii Romani habuerunt saecula, haec fuit cura, 
quibus eruditionis seu propriae siue adscitae a Graecis 
copiis florerent Varrones et Nigidii et siquos horum si- 
miles Caesaris et Augusti mox Tiberii et Neronis tulerunt 
tempora, nec Bedae et Aldhelmi ideo bibliothecas et 
litterarum uetermn reliquias peruestigarunt, ut horum, 
quos significaui, uirorum eruditione suos exornarent li- 
bellos, sed trita orbita Probos et Sergios et quos fors 

optulerat compilauerunt. nam et scholiastarum commen- 
tariis ubi metricae res tanguntur apparet eadem prorsus 
doctrinae mediocritas, haustae equidem grammaticorum 
aeque neotericorum e libris. nec tamen est credibile a 
Grellii inde aetate sic euanuisse omnino antiquae doctri- 
nae monumenta, iam ut sola regnaret studiorum tenuitas, 
quam testantur poetarum posteriorum plerique, aut ita 
inualuisse eruditionem per compendia institutam, ut ne 
qui uellent quidem percipere possent diuersam et melioris 
fructus disciplinam. — igitur Romae et in aliis imperii 
urbibus, ut quaeque illi nobilitate esset proxima, fuere 
utique magistri ut in metrica ita in ceteris rebus quae 
spectant ad doctrinam praestantiores illis, quorum sunt 
seruati libri. unde nec hoc erit minim, quod qui post 
Iuuenalem classicorum quos mmcupamus poetarum nu- 
mero accessere non in uersibus magis quam in aliis eru- 
ditionis partibus uelut fabularum et historiarum scientia 
potiores fuere aequalibus, u. c. Claudianus, cuius exi- 
miam doctrinam meritis saepe laudibus cumularunt et 
Barthius et Gesnerus. nec uero probabilest multo prius 
fuisse extinctam omnino meliorem illam artis peritiam, 
quam cum ingruente undique barbarie quae supererant 
etiamtum Romani cultus uestigia funditus sunt euersa, 
hoc est circa initia saeculi post Christum septimi. con- 
firmat id Boethius, cuius versus, solos dimetros anapae- 
sticos si exceperis, nihil habent ab exactissima elegantia 
alienum, ut eos non Neronis minus aut Vespasiani quam 
Theoderici et Anastasii tempore compositos esse possis 
credere. 

Verum a tali eruditione multum afuere metrici illi, 
quos christiani poetae sunt seeuti. nam et alia multa 
protulere peruersa, quibus castitatem candoremque car- 
minum perquam imminui oporteret, et omnium absurdis- 

siraam cle communibus syllabis doctrinam. nimirum nouem 
raodis effici statuerant, eadem ut uocalis et produci possit 
et corripi, quos iam, sicut ipsi asserunt, referam. 

Primus est, si post breuem syllabam in eadem di- 
ctione sequuntur i uel u, quae si in consonam abeunt, 
producitur ilia, ueluti 'arietibus crebris’ aut 'fluuiorum 
rex Eridanus’. 

alter, si longa uocali aut diphthongo clauditur uox in- 
sequente statim uocali. est enim producta in hoc 'ulla 
moram fecere neque Aonie Aganippe’, breuis in hoc 'in- 
sulae Ionio in magno’. 

tertius, si breuis uocalis excipitur a muta uel f addita 

liquida, qualia haec 'infandi Cyclopes’ et 'uastosque ab 

% 

rupe Cyclopas’. 

quartus, si breuis posita in fine excipitur a duplici con- 
sona z uel x, nam corripitur hoc uersu 'pontibus instratis 
coniunxit litora Xerxes’, alibi fit longa sic 'Drymoque 
Xanthoque Thaliaque Cymodoceque’. 
quintus, si sequuntur itidem breuem initio uocis proxi- 
mae binae consonae, quarum prior sit s, quae plenuiique 
liquescit ut in his 'ponite. spes sibi quisque’. sed potest 
manere producta breui qualest 'unde scissa coma’, 
sextus, si post finalem correptam, quae in consonam exeat, 
sequitur h. nam extenditur ilia in hoc 'terga fatigamus 
hasta’ uel 'Aeneam hominum quisquam’ [Diom. 425], sed 
item breuiatur 'ibat ouans diuumque sibi poscebat ho- 
norem’. 

septimus, si in fine orationis ponitur breuis uocalis cum 
CQnsona, quia adiuuante arsi potest produci nempe ita 
'emicat Euryalus et munere uictor amici’, 
octauus, si in fine sit nuda uocalis, et proximo uerbo 
adhaereat consona. quippe et sic adiuuante ictu prior 
potest intendi uelut in hoc 'liminaque laurusque dei\ 

nonus, si pronomen hie uel hoc ponitur ante uocalem. 
ita enim habes 'hie uir, hie est 5 et aliter 'hoc erat alma 
parens 5 . 

Haec doctrina quantumuis futilis et absurda, quam 
omissis paucissimis uel immutatis alioqui non rebus ma- 
gis quam exemplis mirificum in modum consentientes 
probauerunt, ut Bedam [2352 — 56] omittam, Charisius 
[3 — 5] Cledonius *[1883, 4] Diomedes [423 — 25] Donatus 
[1738] Martianus [III, 278] Metrorius [A. Mai. auet. class. 
[Ill, 505] Pompeius [44, 45] Probus [1431 — 33] Sergius 
[1830, 31] Seruius [1802] Victorinus [2471 — 2475], quan- 
tum turbaruin commorit poetis christianis, uix satis plene 
poterit declarari. nam ad classicos nihil pertinet ex his 
nisi quaedam de modo tertio, cuius solam recte habere 
legem uoluerunt sine dubio illi, quos dicit Diomedes [425] 
metrorum rationis admodum perspicaces unum tantum ex 
omnibus, quos attulerit ipse, syllabarum communium 
modis admittere. rieque christiani tarn optuso fuere in- 
genio, ut haec quasi ex Phoebi tripode accepta unanimo 
uenerarentur consensu, licet partem obseruantiarum ista- 
rum etiam intendisse eos satis constet. nam nec alia 
desunt, ubi idem non sine magno elegantiae damno in- 
eptis potius talium doctorum ratiocinationibus, quam pro- 
prio obsequi maluerint iudicio. neque uero quisquam 
auctorum, iquos christianorum nomine amplector, igno- 
rauit prorsus quam de communibus syllabis proposuere 
isti doctrinam. ceterum est, ubi illi plenioribus quam 
quae ad nos peruenerunt usi sint enchiridiis, siquidem 
haud paucas firmissime obseruarunt regulas, quarum in 
eis qui iam extant libris aut nulla aut perexigua apparent 
uestigia. sed de his suo loco monebitur. 

Iam accuratius rem perquirenti non poterit esse du- 
bium aut quomodo sint orta praecepta' ista egregia uel 

potius egregiissima aut quibus in seholis et quo tempore, 
nimirum omnis erroris summa inde fluxit, quod magistri 
illi quae poetae classici rara et eximia admisissent, ea 
quasi usitatissima nee ulli cautioni obnoxia posuerunt 
plerumque ne causis quidem illamm licentiarum probe 
perspectis. originem autem priinam haud dubie traxere 
in eis ludis, quo noluit Jlaccum mittere pater, et quo 
. pueros magnis e eenturionibus ortos eommeasse idem re- 
fert Horatius. de tempore autem illud utique constat 
non esse inuentam doctrinam istam prius, quam Vergilii 
et Flacci libri iam omnino in scholarum abissent usum, 
id quod euenit ferine anno u. c. DCCCL. inde latius pau- 
latim serpsit ilia et adsumpta plerorumque aliorum uer- 
siuim deseriptione pessimis ad earn rem, ut puto, Grae- 
corum enchiridiis compilatis tandem eum fere qualem 
iam uidemus habitum nacta a tertio inde saeculo magis 
magisque optinuit. suspicor autem nouae huius artis au- 
ctorem fuisse Caesium Bassum, ut ex huius de metris 
libro fluxisse sint existimandi commentarii, quibus sunt 
usi christiani et quorum hodieque pars extat. quippe ex 
uno eodemque fonte non hercle largo satis aut limpido 
ortos hos omnes intelleget facile, qui paullo accuratius 
eos nouerit. nam, ut omittam pleraque eorum, cum in 
paucis ac minutis rebus differant, in summa tarn esse 
interse similia, non ut ouum magis ouo, hoc potissimum 
euincitur illud argumento, quod in isdem praeceptis com- 
monstrandis eadem ad taedium usque ingeruntur aucto- 
rum exempla, etiam ubi facillima opera eundem in usum 
liceret mille alia surrogari. et in communibus syllabis 
enarrandis quantus esset testium omnium consensus, iam 
uidimus. sed, ut hoc omittam, num illud casu uenisse 
credemus, quod pariter idem pro exempla caesurae, si 
dis placet, trochaicae ponunt uersum hunc 'infandum re- 


Digitized by Google 


23 


gina iubes renonare dolorem’ , quodque certatim pro 
exemplo iambi afferunt Catullianum 'phaselus ille quem 
uidetis hospites’, aut quod non minore ferunt frequentia 
ex Lucretio 'inf antibus paruis’, aliquando liqueseere ut 
probent sibilantem. possum plurima addere, nisi sit ue- 
rendum, ne diffidere uidear eorum, qui legerint illorum 
libros, iudicio. est autem de metricis longe etiam certior 
res quam de grammaticis, qui tamen et ipsi quantillum 
ueteris . doctrinae habeant, nuper est detectum. 

Sed quod auctorem eius, quam habemus traditam, 
doctrinae dixi Caesium Bassum, id quamquam certo de- 
monstrari nequit, non tamen caret quadam probabilitate, 
nam praeterquam quod hunc et ipsum librum suum scho- 
larum usui destinasse supra demonstraui, uel epiplocae 

artificio, quo immodice utitur, mirificum in modum se- 

quentium temporum magistris, qui digitis non aure 
numeros computarent, probari eum par erat. — hunc 
igitur exiguitate eruditionis et facili quadam sermonis 
mediocritate ducem et exemplum ceteris extitisse proba- 
bilest. de qua re si recte statuimus, apparet uulgari 
nec hercle ampla numerorum peritia fuisse ilium, qui 
si idem fuit cum lyrico, quod mihi haud sane uidetur 
probabile, non potest dubitari quin nimiis exornetur a 
Fabio [X, 1, 96] laudibus, nisi forte tanto superior poe- 
tica quanto minor fuit metrica. 

Sed siue hunc sunt secuti siue alium — nec multum 
refert — posteriorum temporum doctores, apparet certe 
non alio quam quo dixi saeculo ortam esse illam, quae 
iam fertur apud Latinos, numerorum doctrinam. etenim 
Terentianus- Maurus , quem satis certo constat uixisse 
circa finem saeculi p. Ch. n. tertii, cum non nullos cete- 
rorum errores euitet, tamen in permultis rebus mirum 

in modum cum isdem eonsentit, nec ullo modost dubium, 
quin hie uel potius Atilius, a quo sua sumpsisse eum 
docuit Lachmannus, ex eodem unde pariter omnes isti 
fonte hauserit. — quodsi iam per tertium saeculum uigere 
uidemus hanc doctrinam, satis multo ante necessest earn 
extitisse. neque enim noua, ubi prouenere, statim opti- 
nent, sed paullatim et cum labore fere quantumuis prae- 
stantia ad clarita tern enituntur, nedum ilia omni turpia 
absurditate illico usurparentur comuni usu. nec uero hoc 
ambigetur iam ante tertium quartumque saeculum etRomae 
et magis in prouinciis extitisse poetas, qui isdem fere, 
quibus postea christiani, applicarent sese regulis, quorum 
quidem quod tenuia iam extant uestigia minime mirumst. 
etenim cum tot clarissimi uates, urbanitate et doctrina 
illi florentissimi et qui aetemam merito scriptis ipsorum 
gloriam sperarent, uix nominum suorum reliquerint no- 
titiam, num auctores plebeii et semidocti plus quam 
praesentis temporis desideriis et familiarium circulis satis- 
facerent ? 

Nam et ante Alexandri Seueri aetatem, qui notescere 
uellent libris Latinis alienigenae, eos primum omnium 
doctrinam Graecanicam et propriam Romae elegantiam 
assequi necesse erat — unde Varro Atacinus annum 
aetatis agens XXXV cum summa diligentia Graecas lit- 
teras perdidicit — , alioquin urbanorum hominum risu et 
celeri obruebantur obliuio. 

Verum ubi plurimas ob causas orbis in barbariemst 
relapsus, nec Romae mansit sedes imperii, iam non in 
artis peritia magis quam in iure ciuili prouincialium et 
Italiconnn differentiam optinere uerum erat. e quibus 
hi plurimum pristini decoris perdiderant cum alias ob 
causas turn quod pridem erat facta eorum terra aduena- 
rum nihil Romanae indolis habentium conciliabulum. contra 

illi quae natura negauerat usu et studio, in quantum 
potuit fieri, sibi parauerant. ita communi omnium medio- 
critate siue imbecillitate torpere genus Latinum. unde 
digitis saepius quam auribus digessere numeros, seholi- 
eisque pleraque legibus administrarunt. 

Tali uero iam facto rerum statu quod facile occupauit 
scholas disciplina metrorum, quam secuti sunt plerique 
poetarum posteriorum, quis erit qui miretur? quos cur 
christianorum nomine significarim exponam suptilius. 
nimirum homines christiani etsi haud sane sunt aspemati 
eruditionem, tamen et minoris earn fecere quam ueteres 
et uni optemperauerunt ferme placito alienissimo a classi-' 
cis posse aliquando prae rerum magnitudine loquendi artem 
et legem carminis eontemni. quod apud neotericos magis 
magisque non sine maximo damno poeticae optinuit. 
ueluti Prudentius de nominibus propriis perperam insertis 
uersui haec habet 'carminis leges amor aureorum nomi- 
num parui facit, et loquendi cura de sanctis uitiosa non 
est nec rudis umquam. plenus est artis modus annotatas 
nominum formas recitare Christo quam diuersus die 
et ab Horatio, cuius sunt haec 

mansuri oppidulo, quod uersu dicere non est, 
et ab Lucilio, qui sic ait de sigillaribus 
seruorumst festu’ dies hie, 

quem plane hexametro uersu non dicere possis. 

Nec uero substitit ilia licentia in nominibus propriis. 

nam sic ait Victor omnino de re eadem 

quodsi lege metri quicquam peccauerit ordo, 
peccarit sermo improprius sensusque uacillans, 
non tamen hinc fidei subeat mensura periclum. 

et Corripus 

quos doctrina negat, confect uictoria uersus. 

Hoc autem quin iam antiquissimo tempore et uiderint 

magistri et probarint, non, est dubium, quippe ita refert 
Beda de uersu quodam malo auctoris christiani [2374] 
'poeta, ut gloriam sanctae et indiuiduae trinitatis clara 
uoce decantaret, neglexit regnlam grammaticae disposi- 
tionis 9 j item alibi idem [2375] 'ut ueritatem dominici ser- 
monis apertius commendaret, postposuit ordinem dis- 
ciplinae saecularis’. 

Iam hanc inelegantiam , cum propria sit christiano - 
rum, serpsisse latius certis comprobatur alienorum poe- 
tarum exemplis. itaque quo magis inualuit tides Christiana, 
eo eruditionis laudem et peritiam artis imminui necesse 
erat. quamquam etiam aliis causis corruptam esse me* 
tricam Latinam quis adeo exit iniquus ut dubitet? maior 
tamen culpa christianorum , quoniam hi pleraque ad mi- 
sere scientes, quae per neglegentiam ceteri. 

♦ Veram ad hunc, quern modo dixi , defectum artis et 
doctrinae accessit aliud, quod specie tamen est magis 
quam re diuersum. nimirum quos classicorum nomine 
distinxi poetae, licet multa eruditione haberent parta, tamen 
plus inde commodi cepere, quod uiuendo cum hominibus 
elegantissimis , quibus aut propria fortuna aut ingenii 
sollertia essent iuncti , sponte perceperunt cultum et urba- 
nitatem, quae quanto opere faciant ad colendas aures 
promouendumque iudicium, nemini obscurumst. licuit 
igitur talibus haud dubie aliquando obiectas a gramma- 
ticis tenebras ingenii lumine et propria elegantia discu- 
tere. contra auctores christiani atque liorum arte simi- 
les, aut plebeiae plerumque sortis homines aut alienis ad- 
dicti negotiis, non amplo pulchri sensu, non magna patrii 
sermonis proprietatum instructi peritia, prout solent in- 
genia aut non satis aut sero erudita, nihil antiquius 
duxere, quam ut legibus qualescumque essent magistrorum 
prorsus se accommodarent, nec illud quaerentes, quam 

essent uerae, nec magis quam essent aptae linguae La- 
tinae. 

Veluti cum plerique eorum talem obseruarint regulam, 
ut h littera promiscue pro uocali seu consona uterentur, 
non recte credes inde hoc repetendum , quod posterioribus 
saeculis fortius aliquid sonuerit ilia quam Gellii tempore 
aut Quintiliani, quod et grammaticorum disertis testimo- 
niis et Romanicarum linguarum refellitur exemplo. sed 
secuti sunt metricorum praeceptum, quod scilicet illi 
elicuere ut pleraque ex Vergilii uersibus quibusdam male 
intellectis jnaxime eo quern certatim attulere pro testi- 
monio 'terga fatigamus hasta. nec tarda senectus’. — 
itaque non doctrina magis quam iudicio praestitere classici. 

Atque haec equidem pro fide ita ut feci exponenda 
esse censui, quod uidebam minus fere attendi a doctis, 
quantae fuerint discipbnae scholicae partes in consti- 
tuenda siue immutanda poetarum Latinorum arte, cum 
mihi esset persuasum hinc permulta posse explicari , quae 
aliter erunt satis obscura. neque tamen speraui haec ita 
quemquam esse interpretaturum , quasi ego credam aucto- 
res illos carmina sua sub ferula scuticaque grammaticorum 
composuisse, aut horum solum opera prouenisse diuinam 
illam elegantiam et concinnitatem , qua plurimum supe- 
rauerunt Graecos Romani, nam et illud boni uersifica- 
toris est uel scholicas et nimiae seueritatis regulas sic 
percipere animo, ut eis quasi propriis et ipsius arbitrio 
constitutis utatur. adde quod haud pauca eosdem sola 
lectione et diutino usu optinere uerum erat. quod ut 
probem, liceat mihi exemplum addere propriis de studiis 
petitum, quod tamen non iactantia refero, sed quia facit 
ad rem. etenim cum octo abhinc ferme annis plurimum 
temporis pangendis uersibus Latinis impenderem, pleros- 
que quidem haud magnum post interuallum emendaturis 

ipse dedi ignibus. accidit tamen, ut paulo plures DC 
seruarentur, quos longum post temporis spatium cum 
reuoluerem, cito animaduerti leges, quas postea aut ab 
aliis inuentos cognoueram aut repereram ipse, me illo 
seruasse satis constanter tempore, quo omnium earum 
ignarus et sola lectione imbutus primum Ouidii dein Ho- 
ratii sed omnium inaxime Vergilii solum aurium eram 
secutus iudicium. nulla enim, ut pauca afferam, elisio 
fuit iambicorum sequente syllaba breui uel acuta, nulla 
uocalium longarum post quartam fhesin aut qualiscumque 
in uersus initio, caesurae trochaicae usus permodicus. 
erant etiam duriora, sed quae recordarer dubitantem 
me ac paene inuitum utque pedibus satisfieret admi- 
sisse. quodsi uel hac aetate tirones et qui sero accedunt 
ad cognoscendam nedum exercendam artem eo usque licet 
percipere leges carminis, quonam elegantiae putabimus 
• peruenisse illos, qui a prima inde aetate proprietate ser- 
monis uersusque Latini essent imbuti ? — tamen cum ea 
qualem initio libri signilicaui admiratione tenerer artis 
Latinae, ad iustos fines laudes illorum redigere ueritatis 
studio auebat animus, nam et sic abundant uirtutibus. — 
sed de ipsorum poetarum placitis ubi exponamus, iam 
satis erit loci paratum. diuersas autem has duas, de 
quibus exposui, rationes acri cura qui respexerit, nisi 
prorsus pec tore carebit, non saepe nec multum potent 
rectam uiam declinare. utemur eamm utraque promiscue. 

Eduardus Fridericus Hermannus Lucianus Mueller na- 
tus sum Martisburgi a. cL XVI Cal. Apr. a. MDCCCXXXVI 
patre Friderico medico, matre Guilelmina e gente Schul- 
manniana. e quibus cum patrem intra quartum annum 
amisissem, matre quoque optima annum aetatis agens 
XVIII sum orbatus. fidem profiteor euangelicam. — cum 
ab a. inde MDCCCXXXXVI fuissem Berolini, eruditio- 
nem propaedeuticam gymnasio regio Joachimico accepi, e 
cuius praeceptoribus, cum omnibus gratias agam habeam- 
que, maxime tamen propter cumulata in me merita cum 
laude et honore nominandi mibi Augustus Meinekius, 
cuius illo tempore auspiciis schola temperabatur, porro 
G. Giesebrech tius, J. Muetzellius, M. Seyffertus, H. 
Taeubems, L. Wiesius. — ex his cum Meinekius maxime 
et Seyffertus auctores mihi extitissent litterarum Graeca- 
rum et Latinarum studium capessendi, ab a. MDCCCLIIII 
Berolini vel Halis philologiae operam navavi. Et Halis 
quidem per annum MDCCCLV interfui scholis Bernhar- 
dyi Blanckii Erdmanni Leonis Zacheri aliorum, Bern- 
hardyi et magis Zacheri humanissima amicitia usus. Be- 
rolini per quadriennium obseruaui magna diligentia uiros 
celeberrimos A. Boeckhium, M. Hauptium, Ad. Trende- 
lenburgium et subinde H. Keilium et M. Hertzium. — 

iam ex illis cum Boeckhio et Hauptio seminarii philolo- 
gici eommunione innotuissem, cito isdem ita sum conci- 
liates, non ut alios iam mallem propriomm studiorum 
sequi auctores. itaque his uiris praeterquam quae in- 
genii facultatibus exhibentur refero accepta omnia. — 
praeterea quicumque me doctrina seu consilio sive opera 
adiuverint, sciant memori semper me corde honorem ip- 
sorum esse servaturum. 

THESES. 


I. Ex poetis non meliores sunt ei, qui, cum 
sensuum elegantia excellant, dictionum ac 
metrorum artem uiolent, quam qui hanc 
tueantur, at careant ilia. 

II. Homerica carmina interpretandi conatus 
ut consilio ita euentu cessit infelicissime 
Romanis. 

III. Taciti histor. 1. II c. X scribendum 'in ci- 
uitate discordi et ob crebras principum 
mutationes inter seruitutem ac licentiam in- 
certa paruae quoque res magnis motibus 
agebantur’ (uulgo fertur inter libertatem). 

1111. Claudiani VII, 117 sq. (ed. Gesner.) scri- 
bendum 

celsaque Dodone stupuit, rursusque lo- 

cutae 

in te Chaoniae mouerunt culmina quer- 

cus. 

(u. f. mouerunt carmina). 

V. Eiusdem XVIII, 199 sq. scribendum 

hie Asiam uilla pactus regit, ille rede- 
mit 

coniugis ornatu Syriam , tulit ille paterna 
Bithynos mutasse domo. 

(u. f. dolet ille). 

VI. Eiusdem XX, 458 sq. scribendum 

quam bene texentum laudabas stamina 

tutus, 

et matutinis pellebas frigora pensis. 

(u. f. laudabas carmina). 

